REGOLAMENT TAL-KUMMISSJONI (UE) 2023/127

tat-18 ta’ Jannar 2023

li jemenda l-Anness II tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-aċekinoċil f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,

Billi:

(1) Għall-aċekinoċil, il-livelli massimi ta’ residwi (“MRLs”) ġew stabbiliti fl-Anness II tar-Regolament (KE) Nru 396/2005.

(2) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva aċekinoċil fuq il-bżar ħelu, tressqet applikazzjoni f’konformità mal-Artikolu 6(1) tar-Regolament (KE) Nru 396/2005 biex jiġu emendati l-MRLs eżistenti.

(3) F’konformità mal-Artikolu 8 tar-Regolament (KE) Nru 396/2005, din l-applikazzjoni ġiet evalwata mill-Istat Membru kkonċernat u r-rapport ta’ evalwazzjoni tressaq lill-Kummissjoni.

(4) L-Awtorità Ewropea dwar is-Sigurtà fl-Ikel, (“l-Awtorità”) ivvalutat l-applikazzjoni u r-rapport tal-evalwazzjoni, u b’mod partikolari eżaminat ir-riskji għall-konsumaturi u, fejn kien rilevanti, għall-annimali, u tat opinjoni motivata dwar l-MRLs proposti (2). L-Awtorità għaddiet dik l-opinjoni lill-applikant, lill-Kummissjoni u lill-Istati Membri u ppubblikatha.

(5) L-Awtorità kkonkludiet li r-rekwiżiti kollha fir-rigward tal-kompletezza għat-tressiq tad-data ġew issodisfati, u li abbażi tal-valutazzjoni tal-esponiment tal-konsumaturi għal 27 grupp speċifiku Ewropew tal-konsumaturi, il-modifika lill-MRLs mitluba mill-applikant kienet aċċettabbli mil-lat tas-sikurezza tal-konsumaturi. B’din il-konklużjoni, l-Awtorità qieset l-aktar informazzjoni reċenti dwar il-proprjetajiet tossikoloġiċi tas-sustanza. La l-esponiment tul il-ħajja għal dik is-sustanza mill-konsum tal-prodotti tal-ikel kollha li jista’ jkun fihom dik is-sustanza, u lanqas l-esponiment għal perjodu qasir minħabba konsum għoli tal-prodotti rilevanti ma wera li kien hemm riskju li jinqabeż il-konsum aċċettabbli ta’ kuljum jew id-doża akuta ta’ referenza.

(6) Tressqet applikazzjoni skont l-Artikolu 6(1) tar-Regolament (KE) Nru 396/2005, li titlob modifika tal-MRL eżistenti għall-aċekinoċil fil-kaki.

(7) Fir-rigward ta’ din l-applikazzjoni, Stat Membru għamel talba biex juża l-proċedura rapida, prevista fil-Linji Gwida Tekniċi dwar il-proċedura tal-iffissar tal-MRLs (3), biex jistabbilixxi MRL ibbażat fuq provi tar-residwi fuq it-tuffieħ.

(8) L-Awtorità dan l-aħħar ivvalutat il-provi tar-residwi fuq it-tuffieħ fil-qafas tar-rieżami tal-MRLs eżistenti għall-aċekinoċil, u tat opinjoni motivata dwar l-MRL propost (4). Din l-opinjoni tal-Awtorità tistrieħ fuq l-għarfien xjentifiku u tekniku attwali dwar is-suġġett. Billi huwa xieraq li jiġu estrapolati mill-provi tar-residwi fuq it-tuffieħ għal kaki, kif ikkonfermat mil-linji gwida eżistenti tal-Unjoni dwar l-estrapolazzjoni tal-MRLs (5), mhuwiex meħtieġ li l-Awtorità tintalab tipprovdi opinjoni motivata dwar il-kaki.

(9) Għalhekk huwa xieraq li l-MRL għall-kaki jiġi stabbilit għall-kaki għal 0,05 mg/kg abbażi tal-provi tar-residwi mwettqa fuq it-tuffieħ.

(10) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki proposti lill-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(11) Għalhekk, ir-Regolament (KE) Nru 396/2005 jenħtieġ li jiġi emendat skont dan.

(12) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Anness II tar-Regolament (KE) Nru 396/2005 huwa emendat f’konformità mal-Anness ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mit-23 ta’ Frar 2023 fir-rigward tal-MRLs proposti kollha.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-18 ta’ Jannar 2023. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) Reasoned Opinion on the modification of the existing maximum residue level for acequinocyl in sweet peppers/bell peppers. EFSA Journal 2022;20(3):7175. Ir-rapporti xjentifiċi tal-EFSA disponibbli online: http://www.efsa.europa.eu

(3) Il-proċedura għall-iffissar tal-MRL tal-linji gwida tekniċi skont l-Artikoli 6 sa 11 tar-Regolament (KE) Nru 396/2005 u l-Artikolu 8 tar-Regolament (KE) Nru 1107/2009 (SANTE/2015/10595 Rev. 6.1).

(4) Reasoned Opinion on the review of the existing maximum residue levels for acequinocyl according to Article 12 of Regulation (KE) Nru 396/2005. EFSA Journal 2020;18(1):5983. Ir-rapporti xjentifiċi tal-EFSA disponibbli online: http://www.efsa.europa.eu

(5) Linji gwida tekniċi dwar ir-rekwiżiti tad-data għall-iffissar tal-livelli massimi ta’ residwi, il-komparabbiltà tal-provi tar-residwi u l-estrapolazzjoni tad-data dwar ir-residwi fuq prodotti li joriġinaw mill-pjanti u mill-annimali (SANTE/2019/12752–23 ta’ Novembru 2020).